High School Musical 3: Senior Year

High School Musical 3: Senior Year yw'r drydedd ffilm yng nghyfres Disney High School Musical. Rhyddhawyd y ffilm yn yr Unol Daleithiau ar y 24ain o Hydref, 2008. Dychwelodd Kenny Ortega fel y cyfarwyddwr a'r coreograffwr ynghyd â'r chwech prif gymeriad.

Mae'r ffilm hon yn dilyn hynt a helynt dau o ddisgyblion hŷn yr ysgol, Troy a Gabriella wrth iddynt orfod wynebu'r posibilrwydd o gael eu gwahanu wrth iddynt fynd i gyfeiriadau gwahanol ar ôl iddynt raddio o'r ysgol uwchradd East High. Mae eu ffrindiau Wildcat yn ymuno â hwy er mwyn cynnal sioe gerdd uchelgeisiol sy'n adlewyrchu eu profiadau, eu gobeithio a'u hofnau am y dyfodol.

Yn ystod y tridiau cyntaf pan gafodd y ffilm ei rhyddhau, gwnaeth High School Musical 3: Senior Year $42 milion yng Ngogledd America yn ogystal â $40 miliwn dramor, gan dorri'r record am y penwythnos agoriadol fwyaf ar gyfer ffilm gerddorol.

Ar y 7fed o Dachwedd, 2008, rhyddhawyd fersiwn karaoke o'r ffilm (High School Musical 3: Senior Year: The Sing-Along Edition) mewn rhai sinemau.

Categori:Ffilmiau o Unol Daleithiau America
Categori:Ffilmiau Saesneg
Categori:Ffilmiau 2008
Categori:Ffilmiau Disney